নিরভানা
নিরভানা (ইংরেজি: Nirvana) একটি বিখ্যাত ও জনপ্রিয় আমেরিকান রক ব্যান্ড। ১৯৮৭ সালের অক্টোবরে ওয়াশিংটনে গায়ক ও গিটারিস্ট কার্ট কোবেইন এবং ক্রিস্ট নভসেলিচ এই দল গঠন করেছিলেন। সাত বছরের ক্যারিয়ারে মাত্র তিনটি পূর্ণ দৈর্ঘ্যের স্টুডিও অ্যালবাম প্রকাশ করলেও, নিরভানাকে ইতিহাসে সবচেয়ে প্রভাবশালী এবং গুরুত্বপূর্ণ অল্টারনেটিভ ব্যান্ডগুলির মধ্যে বিবেচনা করা হয়। কোবাইনের মৃত্যুর পরে ১৯৯৪ সালে ব্যান্ডটি ভেঙ্গে গেলেও, তাদের সঙ্গীতের জনপ্রিয়তা কমেনি এবং আধুনিক রক অ্যান্ড রোল সংস্কৃতির উপর তারা প্রভাব বিস্তার করে চলেছে। এ পর্যন্ত বিশ্বজুড়ে তাদের ৭৫ মিলিয়নের বেশি অ্যালবাম বিক্রি হয়েছে। নিরভানা আমেরিকান মিউজিক অ্যাওয়ার্ড, ব্রিট অ্যাওয়ার্ড এবং গ্র্যামি অ্যাওয়ার্ড, পাশাপাশি সাতটি এমটিভি ভিডিও মিউজিক অ্যাওয়ার্ড এবং দুটি এনএমই অ্যাওয়ার্ড পেয়েছে।